Nesverlater, vlieg toegerus jou vryheid tegemoet - Jou Gesin | Solidariteit WêreldJou Gesin | Solidariteit Wêreld
Tuis › Artikels › Nesverlater, vlieg toegerus jou vryheid tegemoet
Nesverlater, vlieg toegerus jou vryheid tegemoet
Gaan jy volgende jaar voltyds begin studeer of begin werk? Jy is opgewonde om die veilige nes van jou ouerhuis te verlaat en jou vlerke te sprei. Maar is jy bewus van en gereed vir die uitdagings en verantwoordelikhede wat hiermee gepaard gaan? Moontlik het jou ouers al probeer om jou ʼn bietjie touwys te maak, maar jy voel jy is nou groot en wil nie hul raad volg nie. Hier is tóg ʼn paar wenke om in gedagte te hou.
• Moenie halsoorkop besluit nie. Oorweeg faktore soos grootte, bekostigbaarheid en veiligheid, asook die afstand van jou werk- of studie-inrigting af.
• Onthou, benewens jou maandelikse huur, is daar ander uitgawes soos munisipale rekeninge en heffings.
• Gaan jy alleen woon of ʼn blyplek met iemand deel? Wees versigtig in jou keuse van ʼn woonstelmaat. Selfs beste vriende kan soms vassit. Indien daar meningsverskille oor belangrike sake is, moet julle die saak met vrymoedigheid kan bespreek. Sluit ʼn skriftelike ooreenkoms rakende die verdeling van uitgawes. Kom vanuit die staanspoor ooreen oor die verdeling van huistake soos kosmaak, wasgoed en opruim, sodat daar nie later vinger gewys word oor huismaats wat nie hul kant bring nie.
• Meubels en elektriese toebehore: Dis lekker om alles nuut te hê maar aanvaar met grasie tweedehandse meubels en ander noodsaaklikhede soos ʼn wasmasjien en yskas van familie en vriende, eerder as om skuld te maak. Jy kan later nuwe goed koop.
• Indien jy nie ʼn huishulp het nie, hou deurentyd jou blyplek aan die kant sodat dit jou nie uiteindelik ʼn hele week neem om op te ruim en skoon te maak nie.
• Hou was- en strykwerk op datum of, indien jy dit kan bekostig, laat jou wasgoed by ʼn wassery was.
• Leer hoe om ʼn gloeilamp en muurprop te vervang en om ʼn skroewedraaier, tang en hamer te gebruik.
• Weet hoe om ʼn bandblusser te gebruik.
• Hou noodnommers byderhand.
• Maak seker dat jou voertuig padwaardig en verseker is.
• Hou by die diensskedule.
• Sorg dat daar altyd genoeg brandstof in jou motor se tenk is.
• Laat die motor se banddruk asook olie- en watervlakke gereeld nagaan.
• Stel ʼn begroting op en hou daarby.
• Die belangrikste items op jou begroting is huur, die munisipale rekening, vervoer, kos en toiletware.
• Indien jy nie meer lid is van jou ouers se mediese fonds nie, dra jy waarskynlik gedeeltelik by tot ʼn mediese fonds wat jou werkgewer subsidieer. Indien nie, doen navorsing oor verskillende mediese fondse en hospitaalplanne en sluit so gou moontlik aan by die een wat jou sak en behoeftes die beste pas.
• Belê in ʼn aftreeannuïteit. Dis nooit te gou om vir jou oudag voorsiening te maak nie.
• Neem ʼn begrafnispolis uit.
• Vermy dit om op skuld koop of ʼn kredietkaart te gebruik. Indien dit werklik noodsaaklik is, betaal jou maandelikse paaiement getrou om ʼn swak kredietrekord te voorkom.
• Koop verkieslik kontant of maak gebruik van kaarte waarmee jy bonuspunte kan verdien.
• Wegneemkos is gerieflik maar duur en ongesond – maak eerder self kos.
• Let op na die vervaldatum van alle kos.
• Dis belangrik dat jy weet hoe om kos veilig te berg.
• Indien jy onhandig in die kombuis is, leer so gou moontlik hoe om met ʼn mikrogolfoond en stoof werk.
• Kry ʼn paar maklike resepte op die internet of in jou ma se resepteboeke, veral van jou gunstelinggeregte, en oefen om dit te maak. Jy sal spoedig lus kry om self resepte vir nuwe disse te beproef.
• Jou ouers gaan bekommerd wees oor jou. Bly in kontak. Dis onnodig om verslag te lewer van elke beweging, maar stel hulle net gerus dat alles wel is en dat jy veilig is. Beantwoord ʼn WhatsApp of foonoproep so gou moontlik. Gaan kuier gereeld of, indien hulle naby genoeg woon, nooi hulle gerus soms vir ete.
• Vra raad en hulp indien jy ʼn probleem ondervind – ouers, familie en vriende help gewoonlik graag.
Vlieg veilig en geniet jou nuutgevonde onafhanklikheid.
Van Baalen, Theresa. Wat nesverlaters moet weet. Vrouekeur, 13 Julie 2018